Partei: FDP
Verehrte Frau Präsidentin ! Geachte Daamen un Heeren ! Ik bün heel blied , dat wi hier vandaag binanner komen sünt , um teihn Jahr Europäische Charta der Regional- oder Minderheitensprachen to fiern . As wi dat letsde Mal daröver heer satten hier in't Bundesdag in dat Jahr 2004 , wassen wi uns all eenig : Wi sünd up een goode Padd . Besünners platt ward in de letsde Tied weer mehr proot . Lüü prooten platt in Huus , up't Straat , bi d'Arbeit , up Böskoop un ok in de Amtsstuuven . Ok bi de Lüü kannst best toraan komen up Platt , de verstahn Platt un prooten ok Platt . Mien leeve Lüü , dat is mi neet genog . Platt mut ok lehrt worden . Studeren kann man platt up Hochskool man bloot in Kiel . Schleswig-Holstein is dar wall een Vörbild . Ik dä mi freien , wenn dat annersworens ok so was . In acht Bundesländer word d'r Platt proot in Bedrieven un Vereinen . Was een heel Bült beter , wenn Platt dann ok mehr in't Radio to hören was . Wi betahlen dar ok ja all mehr för . Dann können wi ok uns eegen Spraak verwachten wesen . Is ja heel moij , dat NDR all een paar Jahr lang so wat hett as Hör mal 'n beten to . Mi dünkt , WDR kunn ok een bietje maken . - Das ist meine erste Rede in Platt . Ich habe sechs Stunden geübt . In't Fernsehen kenn ik bloot Talk op platt . Heel anners is dat mit Bairisch un so . Dat hören wi alltied in't Fernsehen un dar gifft't ok keene Unnerschrift . Mit Platt is dat heel anners . 1982 gaff dat wall mal een Tatort Wat Recht is , mutt Recht bliewen . Man dar is't dann ok bi bleven . Sülst de Lüü van dat Ohnsorg-Theauter ut Hambörg prooten alltied düts in't Fernsehen . Dat mutt anners worden . Un wo is dat mit dat Friesisch . Dar gifft dat in Schleswig-Holstein een Gesetz zur Förderung des Friesischen im öffentlichen Raum . Man dat hett nich veel hulpen - een bietje - ; gifft neet mehr Lüü , de friesisch prooten können . Ik denk mi , wenn uns Kinner nu bold een heel Dag in't Skool sitten söllen , dann könen se dar ok wall een bietje Platt lehren . Engelsk is seeker van Belang , man uns eegen Spraak un Kultur düren wi neet heel vergeeten . Dar mutten dann de Regeerens van de Bundesländer un van Berlin uns mit een bietje Geld stönen . Wor is dat dann mit lüttje Koppels in uns Gesellskup ? Dar sünt de Dänen , de geiht dat noch goot . De hebben Dänemark , wor de Spraak alltied proot un uprecht hollen word . Un dann gifft dat ok de Sorben . De hebben all een heel Bült dörmaakt , de hebben leeden , um dat se Germanen worden sullen in Preußen . Un in't Darde Riek of in d' DDR bünt se ok neet besünners maal west mit de Sorben . Pastoren un Meesters hett man her eenfach weghaalt , un so wurr dat mit de Spraak gau minner . Nu bünt se darbi , dat se de Lüü twee Spraaken lehren willen , Sorbisch un Düts . Dat Witaj-Projekt is darbi een heel Stön , dat weer mehr Lüü her Moderspraak prooten . Dat kann dann ok so wat as een Brüch na Oosten wesen . Sietdem dat wi de Charta hebben , is all een heel Bült passeert , dat mutt man seggen . Spraaken , de minn Lüü prooten , sünt neet unnergahn , se sünd erhollen bleven un ok de Kultur van disse lüttje Koppels . Dat is besünners good , um dat lüttje Koppels dat alltied good stur hebben in disse Welt , is ok good . De kommen neet so faak to Word , dar gifft dat een Bült Striet un Elend um . Lüttje Koppels mutten ok to her Recht komen , ok mit her Spraak un Kultur . Friesen , Sorben , Sinti , Roma un Dänen wull ik neet missen , de bünt heel wat Besünners för uns Gesellskup . Darum mutten wi all mitnanner wat daarfor doon , dat dat ok in Tokunft so blifft .